Liikenne- ja viestintäministeriö

kirjaamo@lvm.fi

LVM asianumero LVM/2242/03/2015

Ylen lausunto kansallisen verkkoneutraliteettisääntelyn
muuttamisesta EU-asetuksen johdosta

Yle vastaa LVM:n lausuntopyynnössään esittämiin kysymyksiin seuraavasti:

*1. Mikä on näkemyksenne liikenne- ja viestintäministeriön alustavasti esittämistä*

*muutoksista tietoyhteiskuntakaareen, ottaen huomioon EU-asetuksen luonne*

*päällekkäisen kansallisen lainsäädännön syrjäyttävänä*

*lainsäädäntöinstrumenttina?*

Ylen vastaus:
LVM:n 15.12.2015 päivätyssä arviomuistiossa ehdotetut muutokset tietoyhteiskuntakaareen ovat mielestämme perusteltuja. Katsomme, että kansallisen aineellisen verkkoneutraliteettisäännöksen kumoaminen nykymuodossaan ja korvaaminen ehdotetulla viittaussäännöksellä eli uusilla 1 ja 2 momenteilla on selkeä ratkaisu. Jos aineellinen verkkoneutraliteettisäännös jätettäisiin toissijaisesti sovellettavana voimaan, niin riski tulkintaepäselvyyksistä kasvaisi. Koska verkkoneutraliteettisääntely koskee lähes koko väestöä eli kaikkia niitä, jotka käyttävät internetliittymiä, sääntelyn selkeys on tärkeää. Nyt ehdotettu ratkaisu lienee selkein mahdollinen Suomen lainsäädäntötoimivallassa oleva ratkaisu.

*2. Mitä muita seikkoja katsotte, että liikenne- ja viestintäministeriön tulisi*

*huomioida tietoyhteiskuntakaaren muuttamista koskevassa säädöshankkeessa*

*tai mahdollisten muiden TSM-asetuksen johdosta tarpeellisten kansallisten*

*lainsäädäntömuutosten suhteen?*

Ylen vastaus:
Arviomuistio antaa hyvän pohjan hallituksen esityksen laatimiselle.

Markkinatilannetta koskeva täydennyksenä toteamme muistion jakson 2 viimeisestä Zero rating -tekstikappaleesta sivulla 6 seuraavaa:
ViVin julkaisemassa toimialantiedon yhteenvetotaulukossa osoitteessa <https://www.viestintavirasto.fi/attachments/toimialatieto/FicoraSTATs.xlsx> (linkki sivun <https://www.viestintavirasto.fi/tilastotjatutkimukset.html> yläosassa) sisältää tiedot mobiililaajakaistaliittymien tyypeistä kohdassa “1.4 Matkaviestinverkon liittymät tiedonsiirtosopimuksen mukaan”. Ajankohtana 30.6.2015 ryhmässä “Kk-maksullinen rajoitettu tiedonsiirto” oli 2,7 miljoonaa liittymää, mikä on liittymien kokonaismäärästä noin 29% eli vajaa kolmannes. Arviomuistion teksti pitää pääpiirteittäin paikkansa, mutta vielä tarkemman kuvan markkinatilanteesta antaisi esimerkiksi seuraava muotoilu (**muutosehdotus lihavoituna)**:
“... Yksi keskeinen syy tähän on se, että Suomessa **yleisin** liittymämalli on rajoittamaton datapaketti. Tämä tarkoittaa käytännössä sitä, ettei tietyn palvelun kuluttama datamäärä ole muodostunut **suurelle osalle käyttäjistä lainkaan merkitykselliseksi palvelun käyttöön vaikuttavaksi kriteeriksi. Toisaalta kesäkuussa 2015 vajaassa kolmanneksessa matkaviestinverkon liittymiä oli käytössä kuukausimaksullinen rajoitettu tiedonsiirto, ja nämä käyttäjät joko maksavat lisämaksuja kuukausittain datakaton ylittämisestä tai kokevat tiedonsiirron hidastumisen datakaton ylittymisen jälkeen.”**

*3. EU:ssa hyväksytyn asetuksen sisältöön ei voida vaikuttaa kansallisilla toimilla,*

*vaan asetusta on sovellettava suoraan ja sellaisenaan. Asetusten vaikutusten*

*ymmärtäminen on kuitenkin tärkeää esimerkiksi tulevaisuuden EU-sääntelyyn*

*vaikuttamisen näkökulmasta. Miten arvioitte TSM-asetuksen nyt tai*

*tulevaisuudessa vaikuttavan yrityksenne tai toimialanne toimintaedellytyksiin*

*tai asemaanne sähköisten viestintäpalvelujen käyttäjänä tai tuottajana?*

Ylen vastaus:

TSM-asetuksen verkkoneutraliteettiartiklat ovat hankalasti ymmärrettäviä ja tulkinnanvaraisia. Sen takia Viestintäviraston tulee omalla tiedotuksellaan mahdollisimman selkeästi selostaa käyttäjien ja internetpalveluiden tarjoajien oikeudet sekä laajakaistaoperaattorien toimintavapauden rajoitukset. Ymmärrämme, että tekeillä olevien BERECin suuntaviivojen selkeys vaikuttaa paljon Viestintäviraston selkeän tiedottamisen edellytyksiin.

TSM-asetuksen verkkoneutraliteettiartiklat antavat Ylen sisältöjen laajakaistajakelulle riittävät edellytykset. Säännösten aineellinen sisältö on Ylen kannalta pääpiirteissään yhtä suotuisa kuin nyt voimassa oleva TYK 110 §. Yle on siten sisällöllisesti tyytyväinen TSM-asetuksen verkkoneutraliteettisääntöihin, vaikka säännösten säädösteknisessä ymmärrettävyydessä ja selkeydessä on paljon kritisoitavaa.

**Yleisradio Oy**

Katri Olmo

Johtaja, Lakiasiat